CELEX: 62008TN0106
Language: el
Date: 2008-02-27 00:00:00
Title: Υπόθεση T-106/08: Προσφυγή της 27ης Φεβρουαρίου 2008 — CPEM κατά Επιτροπής

26.4.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 107/39
            
         Προσφυγή της 27ης Φεβρουαρίου 2008 — CPEM κατά Επιτροπής
   (Υπόθεση T-106/08)
   (2008/C 107/67)
   Γλώσσα διαδικασίας: η γαλλική
   Διάδικοι
   
      Προσφεύγον: Centre de Promotion de l'Emploi par la Micro-Entreprise (CPEM) (Μασσαλία, Γαλλία) (εκπρόσωπος: C. Bonnefoi, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Το προσφεύγον ζητεί από το Πρωτοδικείο:
   
               —
            
            
               να ακυρώσει το χρεωστικό σημείωμα·
            
         
               —
            
            
               να αναγνωρίσει ότι το προσφεύγον δικαιούται αποζημιώσεως λόγω προσβολής της φήμης οργανισμού, ο οποίος επιτελεί έργο δημοσίου συμφέροντος (αποζημίωση το ποσό της οποίας υπολογίζεται σε 100 000 ευρώ)·
            
         
               —
            
            
               να υποχρεώσει την καθής να καταβάλει στο προσφεύγον αποζημίωση για τα έξοδα δικηγόρου και νομικής συμπαραστάσεως που κατέστησαν αναγκαία και για τα οποία μπορούν να προσκομισθούν δικαιολογητικά.
            
         Ισχυρισμοί και κύρια επιχειρήματα
   Με την υπό κρίση προσφυγή, το προσφεύγον ζητεί την ακύρωση της αποφάσεως της Επιτροπής, η οποία περιέχεται στο χρεωστικό σημείωμα αριθ. 3240912189 της 17ης Δεκεμβρίου 2007 και έχει σχέση με την απόφαση C(2007) 4645 της Επιτροπής, της 4ης Οκτωβρίου 2007, με την οποία διεκόπη, κατόπιν της εκθέσεως της Ευρωπαϊκής Υπηρεσίας Καταπολέμησης της Απάτης (OLAF), η συνδρομή την οποία χορηγούσε το Ευρωπαϊκό Κοινωνικό Ταμείο για τη χρηματοδότηση, με τη μορφή συνολικής επιδοτήσεως, ενός πιλοτικού προγράμματος του οποίου την υλοποίηση είχε αναλάβει το προσφεύγον (1). Η ακύρωση της δεύτερης αποφάσεως ζητήθηκε από το προσφεύγον στο πλαίσιο της υποθέσεως Τ-444/07, CPME/Επιτροπής (2).
   Προς στήριξη της προσφυγής του, το προσφεύγον υποστηρίζει, κυρίως, ότι η Επιτροπή υπέπεσε σε νομικό σφάλμα και ενήργησε κατά κατάχρηση εξουσίας, καθόσον το προσβαλλόμενο χρεωστικό σημείωμα δεν απευθυνόταν στον πραγματικό οφειλέτη. Προβάλλοντας την παράβαση του άρθρου 135 του δημοσιονομικού κανονισμού 1605/2002 (3), το προσφεύγον ισχυρίζεται ότι το χρεωστικό σημείωμα έπρεπε να απευθυνθεί σε πρόσωπο που έχει τον ρόλο του οικονομικού υπευθύνου στο πλαίσιο του επίμαχου προγράμματος, ο οποίος θα έπρεπε να λάβει τις επιδοτήσεις του Ευρωπαϊκού Κοινωνικού Ταμείου.
   Εξάλλου, το προσφεύγον ισχυρίζεται ότι το γεγονός ότι το χρεωστικό σημείωμα απευθύνθηκε σ' αυτό προσβάλλει τη φήμη και την αξιοπιστία του έναντι των οικονομικών εταίρων του, λαμβανομένου υπόψη του έργου δημοσίου συμφέροντος που επιτελεί.
   
      (1)  Απόφαση C(1999) 2645 της Επιτροπής, της 17ης Αυγούστου 1999, η οποία τροποποιήθηκε με την απόφαση C(2001) 2144 της 18ης Σεπτεμβρίου 2001.
   
      (2)  ΕΕ 2008, C 37, σ. 29.
   
      (3)  Κανονισμός (ΕΚ, Ευρατόμ) 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (ΕΕ L 248, σ. 1).